ಚಿತ್ರದುರ್ಗ ಜಿಲ್ಲೆಯಲ್ಲಿ ಮೊಳಗಿದ ಕಾರ್ಗಿಲ್ ವಿಜಯೋತ್ಸವ ಚಿತ್ರದುರ್ಗ: ಜಿಲ್ಲೆಯ ಹಲವೆಡೆ ಮಂಗಳವಾರ ಕಾರ್ಗಿಲ್ ವಿಜಯೋತ್ಸವ ಮೊಳಗಿತು. ಎಲ್ಲೆಡೆ ಹರಿದ ದೇಶಭಕ್ತಿಯ ತೊರೆಯಲ್ಲಿ ಜನರು ಮಿಂದೆದ್ದರು. ಯುದ್ಧಭೂಮಿಯ ಕಥೆಗಳನ್ನು ಕೇಳಿ ರೋಮಾಂಚನಗೊಂಡು ಹುತಾತ್ಮ ಯೋಧರಿಗೆ ಗೌರವ ಸಮರ್ಪಿಸಿದರು. ಕಾರ್ಗಿಲ್ ವಿಜಯೋತ್ಸವವನ್ನು ಹಲವು ಸಂಘಸಂಸ್ಥೆಗಳು ಆಯೋಜಿಸಿದ್ದವು. ಪ್ರಮುಖ ಬೀದಿ, ವೃತ್ತಗಳಲ್ಲಿ ಹುತಾತ್ಮ ಯೋಧರ ಭಾವಚಿತ್ರಗಳನ್ನು ಇಟ್ಟು ಗೌರವಿಸಲಾಯಿತು. ಮೆರವಣಿಗೆ ನಡೆಸಿ ಯೋಧರನ್ನು ಸ್ಮರಿಸಲಾಯಿತು. ತರಾಸು ರಂಗಮಂದಿರದಲ್ಲಿ ಅಖಿಲ ಭಾರತೀಯ ವಿದ್ಯಾರ್ಥಿ ಪರಿಷತ್ ಎಬಿವಿಪಿ ಆಯೋಜಿಸಿದ್ದ ಕಾರ್ಗಿಲ್ ವಿಜಯೋತ್ಸವದಲ್ಲಿ ಸಂಸ್ಕಾರ ಭಾರತಿ ಸದಸ್ಯ ಆದರ್ಶ ಗೋಖಲೆ ಮಾತನಾಡಿ, ಚಳಿ, ಮಳೆ, ಬಿಸಿಲು ಲೆಕ್ಕಿಸದೇ ಯೋಧರು ದೇಶ ಕಾಯುತ್ತಿದ್ದಾರೆ. ಹಗಲಿರುಳು ದೇಶಕ್ಕಾಗಿ ಶ್ರಮಿಸುತ್ತಿದ್ದಾರೆ. ಎಂತಹ ಕಷ್ಟದ ಸಂದರ್ಭದಲ್ಲಿಯೂ ಪ್ರಾಣತ್ಯಾಗಕ್ಕೆ ಸಿದ್ಧರಾಗಿದ್ದಾರೆ. ಅವರನ್ನು ಸದಾ ಸ್ಮರಿಸಬೇಕು ಎಂದು ಹೇಳಿದರು. ಭಾರತ ಮತ್ತು ಪಾಕಿಸ್ತಾನದ ನಡುವೆ ಬಸ್ ಹಾಗೂ ರೈಲು ಸಂಚಾರಕ್ಕೆ ಅನುಮತಿ ಸಿಕ್ಕಿತ್ತು. ಭಾರತದ ಈ ಸ್ನೇಹ ಸಂಬಂಧವನ್ನು ದುರುಪಯೋಗ ಮಾಡಿಕೊಂಡ ಪಾಕಿಸ್ತಾನ ಹಗೆ ಸಾಧಿಸಲು ಆರಂಭಿಸಿತು. ಇದು ಕಾರ್ಗಿಲ್ ಯುದ್ಧಕ್ಕೆ ಕಾರಣವಾಯಿತು. ಪ್ರಾಣವನ್ನು ಒತ್ತೆಯಿಟ್ಟು ಸೈನಿಕರು ದೇಶ ರಕ್ಷಣೆ ಮಾಡಿದರು. ಇಂತಹ ಯೋಧರು ಮಾದರಿಯಾಗಬೇಕೇ ಹೊರತು ಸಿನಿಮಾ ನಟರು, ಕ್ರಿಕೆಟ್ ತಾರೆಗಳಲ್ಲ ಎಂದರು. ಸಂಸ್ಕಾರ ಭಾರತಿ ಜಿಲ್ಲಾ ಘಟಕದ ಅಧ್ಯಕ್ಷ ರಾಜೀವಲೋಚನ, ಜಿಲ್ಲಾ ಪ್ರಮುಖ್ ಗಂಗಾಧರ್, ವಿಭಾಗ ಸಂಚಾಲಕ ಆದರ್ಶ್, ಜಿಲ್ಲಾ ಸಂಚಾಲಕ ಮನೋಜ್ ಇದ್ದರು. ಮಾಜಿ ಸೈನಿಕರ ಕ್ಷೇಮಾವೃದ್ಧಿ ಸಂಘ: ಇಲ್ಲಿನ ಒನಕೆ ಓಬವ್ವ ವೃತ್ತದಲ್ಲಿ ಜಿಲ್ಲಾ ಮಾಜಿ ಸೈನಿಕ ಕ್ಷೇಮಾಭಿವೃದ್ಧಿ ಸಂಘದ ವತಿಯಿಂದ ಕಾರ್ಗಿಲ್ ವಿಜಯೋತ್ಸವ ಆಚರಿಸಲಾಯಿತು. ಎಸ್ಆರ್ಎಸ್ ಶಾಲೆಯ ವಿದ್ಯಾರ್ಥಿಗಳು ಹಾಗೂ ಸಂಘದ ಸದಸ್ಯರು ಗಾಂಧಿ ವೃತ್ತದಿಂದ ಒನಕೆ ಓಬವ್ವ ವೃತ್ತದವರೆಗೆ ಮೆರವಣಿಗೆ ನಡೆಸಿದರು. ಜಿಲ್ಲಾಧಿಕಾರಿ ಕವಿತಾ ಎಸ್.ಮನ್ನಿಕೇರಿ, ಜಿಲ್ಲಾ ಪೊಲೀಸ್ ವರಿಷ್ಠಾಧಿಕಾರಿ ಕೆ.ಪರಶುರಾಮ್, ಸಂಘದ ಮುಖಂಡರಾದ ಸಂಘದ ಜಿಲ್ಲಾ ಘಟಕದ ಅಧ್ಯಕ್ಷ ಸತ್ಯನಾರಾಯಣ್, ಬ್ರಿಗೇಡಿಯರ್ ಮುನಿಸ್ವಾಮಿ, ಕ್ಯಾಫ್ಟನ್ ಮಹೇಶ್ವರಪ್ಪ ಇದ್ದರು.